
REFERAT
privind darea în administrare  Consiliului Judeţean Timiş a terenului pentru construcţia  obiectivului de investiţie „Staţie de transfer Timişoara” parte integrantă a proiectului „Sistem integrat de management al deşeurilor în judeţul Timiş”
Prin hotărârea nr. 457/2005 Consiliul Local al municipiului Timişoara s-a asociat cu Consiliul Judeţean Timiş pentru realizarea proiectului „ Sistem integrat de gestiune a deşeurilor în judeţul Timiş”, prin care se va realiza un depozit controlat, zonal de deşeuri nepericuloase în judeţul Timiş, la Gizela-Şanoviţa, proiect care include şi realizarea unei Staţii de transfer de deşeuri nepericuloase în municipiul Timişoara.

Politicile UE din domeniul managementului deşeurilor evidenţiază importanţa unei abordări integrate în gestionarea deşeurilor, care include construcţia facilităţilor de eliminare a deşeurilor împreună cu măsuri de prevenire a producerii deşeurilor şi reciclare, conforme cu ierarhia principiilor: prevenirea producţiei de deşeuri şi a impactului negativ al acesteia; recuperarea deşeurilor prin reciclare; refolosire şi depozitarea finală sigură a deşeurilor acolo unde există posibilitatea recuperării.

Unul din criteriile de eligibilitate a proiectelor finanţate în cadrul POS Mediu este ca terenurile aferente investiţiilor să fie în proprietatea/posesia autorităţilor publice, şi anume să se facă dovada că terenul este în proprietatea publică prin hotărâri privind declararea disponibilităţii terenurilor pentru realizarea proiectului.
Terenul în suprafaţă de 27.354 mp înscris în CF nr.419403 a municipiului Timişoara, cu nr.top.694/1/1; 694/1/2; 695/1/1; 695/1/2/3, pentru construcţia obiectivului „ Staţie de transfer Timişoara” parte integrantă a proiectului Sistem integrat de gestiune a deşeurilor  în judeţul Timiş, face parte din domeniul public al municipiului Timişoara şi nu a fost revendicat de foştii proprietarii sau moştenitorii acestora în baza Legii nr.18/1991 republicată, Legii nr.1/2000, Legii nr.247/2005 sau a Legii nr.10/2001, fapt ce rezultă din adeverinţele nr.SC2009-26825 eliberate de către Serviciul Administrare Imobile şi Serviciul Administrare Fond Funciar din cadrul Primăriei Municipiului Timişoara.

De asemenea, cu privire la acest teren nu sunt litigii pe rol la instanţele de judecată, fapt ce rezultă din adeverinţa nr.SC2009-26825 eliberată de către Serviciul Juridic din cadrul Primăriei Municipiului Timişoara.
În conformitate cu prevederile art.36 alin.2 lit.c, alin.5 lit.a  şi art.123 alin.1 din Legea nr.215/2001 privind administraţia publică locală, actualizată, consiliul local hotărăşte ca bunurile proprietate publică  a municipiului să fie date  în administrare instituţiilor publice.

În acelaşi sens, Legea nr.213/1998 privind proprietatea publică şi regimul juridic al acesteia, cu modificările şi completările ulterioare, prevede că bunurile din domeniul public pot fi date în administrarea instituţiilor publice de interes judeţean, prin hotărâre a consiliului local.                                                                                                                                                                             
Având în vedere necesitatea realizării unei staţii de transfer a deşeurilor nepericuloase care se vor transporta la depozitul de deşeuri amplasat pe teritoriul comunei Ghizela - Şanoviţa, în cadrul proiectului Sistem integrat de gestiune a deşeurilor  în judeţul Timiş şi adresa nr.15617/30.10.2009 a Consiliului Judeţean Timiş, propunem  darea în administrare Consiliului Judeţean Timiş a terenului în suprafaţă de 27.354 mp înscris în CF nr.419403 a municipiului Timişoara, cu nr.top.694/1/1; 694/1/2; 695/1/1; 695/1/2/3, pentru construcţia obiectivului „ Staţie de transfer Timişoara” parte integrantă a proiectului mai sus menţionat.

